Frank Aaen (EL), 2011-05-24:
Vi er i Enhedslisten selvfølgelig helt enige i, at der er brug for en indsats for at skabe flere job, men jeg vil godt sige, at den metode, der baserer sig på skattefradrag, er vi inderligt imod.
Et skattefradrag har altid den bieffekt, at det er en slags tagselvbord, og det er meget svært at kontrollere, hvad fradraget faktisk går til.
Det betyder i virkeligheden, at man kan støtte stort set hvad som helst.
I hvert fald hvis man kan blive enig med den, der skal modtage indkomsten, så er der jo stort set frit slag for, hvad man kan bruge det her fradrag til.
Der er ingen tvivl om, at man i høj grad også kan bruge fradraget til at erstatte ydelser, der i forvejen er blevet givet, men som nu så bliver givet med tilskud.
Vi har selvfølgelig set de overvejelser, der er i forslaget, om, hvordan man kan kontrollere tingene, men kontrollen går mest ud på at sige, at hvis der er et fradrag, er der også en indkomst.
Selv det er jeg i tvivl om hvorvidt man kan gennemføre, når man kommer ud i virkelighedens verden.
Det er i hvert fald meget vanskeligt at kontrollere, hvad det er, pengene rent faktisk bliver brugt til, herunder om det overhovedet har noget at gøre med en ny aktivitet, eller om det bare er en gammel aktivitet, der bliver erstattet af en, der giver tilskud.
Jeg vil sige, at hvis vi skal være med til den her type aktiviteter – det har vi været tidligere og kan også være det igen – skal det basere sig på et sådant tilskud, at det er det nøjagtige formål, man giver tilskud til.
Dermed er det også meget nemmere at gå ud og kontrollere, om det, der er givet tilskud til, faktisk er gennemført.
Her kan man frem for alt også sige, at der er nogle ting, man gerne vil give tilskud til, og at der er nogle ting, man ikke vil give tilskud til.
Jeg mener ikke, at det under nogen omstændigheder kan være en samfundsopgave at give skattefradrag for etableringen af luksusjacuzzi og den slags ting.
Jeg synes, at folk gerne må have lov til at have et skønt bad, det har jeg ikke noget imod, men de må bare selv betale det.
Men hvis man ønsker at indføre mere vedvarende energi, hvis man ønsker at lave en miljørenovering af sin bolig eller på anden måde gennemføre nogle forbedringer, som altså også f.eks. i en klimamæssig sammenhæng absolut har et perspektiv, så har vi ikke noget imod, at tilskudsmuligheder overvejes for at fremme en udvikling.
Det er dermed også en udvikling, man kan se hvad samfundet får ud af.
Så er der det med finansieringen, som vi har været inde på i de korte bemærkninger.
Det med at skulle skære ned i statsadministrationen, og hvad der er endnu værre, det med at skulle skære ned i Arbejdstilsynet og Forebyggelsesfonden er vi meget stærkt imod.
Det vil betyde, at den indsats for arbejdsmiljøet, som den her regering i forvejen har skåret ned på i flere omgange, bliver skåret ned endnu en gang.
Vi har allerede i den her regerings tid set, hvordan antallet af arbejdsulykker er vokset, og det vil vokse mere med det, man her foreslår ved hjælp af Dansk Folkeparti, som åbenbart ikke synes, det er et stort problem, at antallet af arbejdsulykker og nedslidnings- og sygdomstilfælde på arbejdspladserne vokser.
Det kan vi under ingen omstændigheder støtte.
Jeg må altså også sige, at jeg synes, det er underligt, hvad regeringen siger.
Den siger gang på gang, at vi kommer til at mangle arbejdskraft.
Det er jeg så ikke enig i, det tror jeg ikke på, men det er regeringens argumentation for at fjerne efterlønnen og for at halvere dagpengene.
Det er, at man kommer til at mangle arbejdskraft.
Nu er det ikke lige til behandling i dag, men man skærer ned på uddannelserne, så færre får en uddannelse, og dermed har flere jo sværere ved at blive på arbejdsmarkedet.
Og det her gør altså, at der bliver skåret ned på indsatsen for, at folk ikke bliver syge og nedslidte eller kommer til skade på deres arbejde.
Det vil jo også være med til at fjerne, om jeg så må sige, et antal mennesker på arbejdsmarkedet.
Det forstår jeg simpelt hen ikke man kan komme her og foreslå, men der er jo så meget modsætningsfyldt i det, den her regering har foreslået, sagt og gjort.